CELEX: 32020D1742
Language: hu
Date: 2020-11-20 00:00:00
Title: A Bizottság (EU) 2020/1742 végrehajtási határozata (2020. november 20.) az Egyesült Királyságban előforduló, a H5N8 altípusba tartozó, magas patogenitású madárinfluenzával kapcsolatos egyes védintézkedésekről (az értesítés a C(2020) 8265. számú dokumentummal történt) (Csak az angol nyelvű szöveg hiteles) (EGT-vonatkozású szöveg)

2020.11.23.   
               
               
                  HU
               
               
                  Az Európai Unió Hivatalos Lapja
               
               
                  L 392/60
               
            
         A BIZOTTSÁG (EU) 2020/1742 VÉGREHAJTÁSI HATÁROZATA
         (2020. november 20.)
         az Egyesült Királyságban előforduló, a H5N8 altípusba tartozó, magas patogenitású madárinfluenzával kapcsolatos egyes védintézkedésekről
         
            
               (az értesítés a C(2020) 8265. számú dokumentummal történt)
            
         
         (Csak az angol nyelvű szöveg hiteles)
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a belső piac megvalósításának céljával a Közösségen belüli kereskedelemben alkalmazható állategészségügyi ellenőrzésekről szóló, 1989. december 11-i 89/662/EGK tanácsi irányelvre (1) és különösen annak 9. cikke (4) bekezdésére, összefüggésben a Nagy-Britannia és Észak-Írország Egyesült Királyságának az Európai Unióból és az Európai Atomenergia-közösségből való kilépéséről szóló megállapodás (a kilépésről szóló megállapodás) 131. cikkével,
         tekintettel az egyes élőállatok és állati termékek Unión belüli kereskedelmében a belső piac megvalósításának céljával alkalmazandó állategészségügyi ellenőrzésekről szóló, 1990. június 26-i 90/425/EGK tanácsi irányelvre (2) és különösen annak 10. cikke (4) bekezdésére, összefüggésben a kilépésről szóló megállapodás 131. cikkével,
         mivel:
         
                     (1)
                  
                  
                     A madárinfluenza a madarak, többek között a baromfifélék fertőző vírusos betegsége. A házi baromfi madárinfluenza-vírussal való megfertőződése a betegség két fő fajtájának kialakulásához vezethet, amelyek virulenciájuk tekintetében térnek el egymástól. Az alacsony patogenitású típus általában csak enyhe tüneteket okoz, míg a magas patogenitású madárinfluenza a legtöbb baromfifaj esetében igen magas elhullási arányt eredményez. A szóban forgó betegség súlyosan érintheti a baromfitartás nyereségességét, megzavarva az Unión belüli kereskedelmet és a harmadik országokba irányuló exportot.
                  
               
                     (2)
                  
                  
                     2005-ben azonban bebizonyosodott, hogy a magas patogenitású madárinfluenza (a továbbiakban: HPAI) H5 altípusú vírusai a vándormadarakat is képesek megfertőzni, amelyek azután őszi és tavaszi vándorlásuk során a kontinensek közötti nagy távolságokat áthidalva továbbterjesztik ezeket a vírusokat.
                  
               
                     (3)
                  
                  
                     A HPAI vírusok vadon élő madarakban való előfordulása folyamatosan magában hordozza azt a veszélyt, hogy a vírusok közvetlen vagy közvetett úton eljutnak a baromfit vagy más, fogságban tartott madarakat tartó gazdaságokba.
                  
               
                     (4)
                  
                  
                     A HPAI kitörésekor fennáll az a veszély, hogy a kórokozó más – baromfit vagy egyéb, fogságban élő madarakat tartó – gazdaságokra is átterjed.
                  
               
                     (5)
                  
                  
                     A 2005/94/EK tanácsi irányelv (3) megállapít bizonyos, a madárinfluenza megfigyelésével és korai észlelésével kapcsolatos megelőző intézkedéseket, valamint meghatározza a baromfifélék vagy más, fogságban élő madarak körében előforduló madárinfluenza-járvány kitörése esetén alkalmazandó járványvédelmi minimumintézkedéseket. Az említett irányelv HPAI kitörése esetére védő- és megfigyelési körzetek létesítését írja elő. A körzetek létesítése elsősorban az adott ország területének egyéb részein található madarak egészségének védelmét szolgálja azáltal, hogy megelőzi a kórokozó behurcolását és biztosítja a betegség korai észlelését.
                  
               
                     (6)
                  
                  
                     Az Egyesült Királyság 2020 novemberében értesítette a Bizottságot arról, hogy a területén, Cheshire és Herefordshire megyékben található, baromfit vagy egyéb, fogságban élő madarakat tartó gazdaságokban a H5N8 altípusba tartozó HPAI kitörését észlelték, és haladéktalanul megtette a 2005/94/EK irányelvben előírt intézkedéseket, beleértve a védő- és megfigyelési körzetek létrehozását is.
                  
               
                     (7)
                  
                  
                     A Bizottság az Egyesült Királysággal együttműködve megvizsgálta az intézkedéseket, és meggyőződött arról, hogy az Egyesült Királyság illetékes hatósága által létrehozott védő- és megfigyelési körzetek határai elegendő távolságra vannak a megerősített járványkitörés tényleges helyszínén található gazdaságoktól.
                  
               
                     (8)
                  
                  
                     Az Unión belüli kereskedelem szükségtelen megzavarását megelőzendő, valamint a harmadik országok által felállított indokolatlan kereskedelmi akadályok elkerülése érdekében mielőbb uniós szinten is meg kell határozni a magas patogenitású madárinfluenzával kapcsolatban az Egyesült Királyságban létrehozott védő- és megfigyelési körzeteket.
                  
               
                     (9)
                  
                  
                     Ennek megfelelően az e határozat mellékletében meg kell határozni egyrészt azokat az egyesült királysági védő- és megfigyelési körzeteket, amelyekben a 2005/94/EK irányelvben előírt állategészségügyi ellenőrző intézkedések alkalmazandók, másrészt a szóban forgó körzetek fennállásának időtartamát.
                  
               
                     (10)
                  
                  
                     Ezen túlmenően e határozattal hatályon kívül kell helyezni és fel kell váltani az (EU) 2020/1654 bizottsági végrehajtási határozatot (4), amelyet azt követően fogadtak el, hogy az Egyesült Királyság 2020 novemberében értesítést küldött a Cheshire megyét érintő járványkitörésről, és amelyet később a Herefordshire megyét érintő járványkitörésre vonatkozó értesítést követően módosítottak.
                  
               
                     (11)
                  
                  
                     Az e határozatban előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,
                  
               ELFOGADTA EZT A HATÁROZATOT:
         
            1. cikk
            Az Egyesült Királyság gondoskodik arról, hogy a 2005/94/EK irányelv 16. cikkének (1) bekezdése szerint kialakított védő- és megfigyelési körzetek magukban foglalják legalább az e határozat mellékletének A. és B. részében felsorolt területeket.
         
         
            2. cikk
            Az (EU) 2020/1654 végrehajtási határozat hatályát veszti.
         
         
            3. cikk
            Ezt a határozatot 2020. december 31-ig kell alkalmazni.
         
         
            4. cikk
            Ennek a határozatnak Nagy-Britannia és Észak-Írország Egyesült Királysága a címzettje.
         
         
            Kelt Brüsszelben, 2020. november 20-án.
            
               
                  a Bizottság részéről
               
               Sztella KIRIAKÍDISZ
               
                  a Bizottság tagja
               
            
         
         
            (1)  HL L 395., 1989.12.30., 13. o.
         
         
            (2)  HL L 224., 1990.8.18., 29. o.
         
         
            (3)  A Tanács 2005/94/EK irányelve (2005. december 20.) a madárinfluenza elleni védekezésre irányuló közösségi intézkedésekről és a 92/40/EGK irányelv hatályon kívül helyezéséről (HL L 10., 2006.1.14., 16. o.).
         
            (4)  A Bizottság (EU) 2020/1654 végrehajtási határozata (2020. november 6.) az Egyesült Királyságban előforduló, a H5N8 altípusba tartozó, magas patogenitású madárinfluenzával kapcsolatos egyes ideiglenes védintézkedésekről (HL L 372., 2020.11.9., 52. o.).
      
      
         
            MELLÉKLET
            A. RÉSZ
            Az 1. cikkben említett védőkörzet:
            
               Egyesült Királyság
            
            
                        A következőket magában foglaló terület:
                     
                     
                        Az alkalmazási időszak vége a 2005/94/EK irányelv 29. cikke (1) bekezdésének megfelelően
                     
                  
                        Cheshire megyének (ADNS-kód: 00140) az N53.25 és a W2.81 (WGS84 rendszerben megadott) decimális koordináták által meghatározott ponttól tekintett 3 km-es sugarú körön belül eső részei
                     
                     
                        2020.11.27.
                     
                  
                        Herefordshire megyének (ADNS-kód: 00051) az N52.17 és a W2.81 (WGS84 rendszerben megadott) decimális koordináták által meghatározott ponttól tekintett 3 km-es sugarú körön belül eső részei
                     
                     
                        2020.12.8.
                     
                  B. RÉSZ
            Az 1. cikkben említett védőkörzet:
            
               Egyesült Királyság
            
            
                        A következőket magában foglaló terület:
                     
                     
                        Az alkalmazási időszak vége a 2005/94/EK irányelv 31. cikkének megfelelően
                     
                  
                        Cheshire megyének (ADNS-kód: 00140) a védőkörzetként meghatározott részeken kívül eső, ugyanakkor az N53.25 és a W2.81 (WGS84 rendszerben megadott) decimális koordináták által meghatározott ponttól tekintett 10 km-es sugarú körön belül eső részei
                     
                     
                        2020.12.6.
                     
                  
                        Cheshire megyének (ADNS-kód: 00140) az N53.25 és a W2.81 (WGS84 rendszerben megadott) decimális koordináták által meghatározott ponttól tekintett 3 km-es sugarú körön belül eső részei
                     
                     
                        2020.11.28.-tól 2020.12.6.-ig
                     
                  
                        Herefordshire megyének (ADNS-kód: 00051) a védőkörzetként meghatározott részeken kívül eső, ugyanakkor az N52.17 és a W2.81 (WGS84 rendszerben megadott) decimális koordináták által meghatározott ponttól tekintett 10 km-es sugarú körön belül található részei
                     
                     
                        2020.12.17.
                     
                  
                        Herefordshire megyének (ADNS-kód: 00051) az N52.17 és a W2.81 (WGS84 rendszerben megadott) decimális koordináták által meghatározott ponttól tekintett 3 km-es sugarú körön belül eső részei
                     
                     
                        2020.12.9.-től 2020.12.17.-ig